Държавен вестник, бр. 97, 2012 г., стр. 70

СТР.  70	
Д Ъ Р Ж А В Е Н  В Е С Т Н И К 	
БРОЙ  97
· Материално-техническото осигуряване е на 
незадоволително равнище – повечето инспекции 
изпитват недостиг на компютри и софтуер за 
дейността, както и на транспортни средства за 
пробонабиране. По отношение на лабораторното 
оборудване оценката е, че с изключение на някол­
ко големи инспекции, съществува необходимост 
(1) от допълнително оборудване с цел повишаване 
на качеството на контрола върху питейните води; 
(2) от средства за калибриране и ежегодна профи­
лактика на лабораторното оборудване.
Взаимодействие с други институции
· Взаимодействието с другите институции с 
функции по водите е добро. Като общ проблем е 
идентифицирана недобрата координация на инфор­
мационните потоци между отделните институции, 
което води до неефективен разход на ресурси и 
снижава институционалния капацитет. 
Обобщение: Институционалният капацитет на 
изследваните инспекции е на сравнително добро 
равнище, което им позволява да изпълняват своите 
функции и задачи, свързани с управлението на 
водния сектор. Силните страни на този капацитет 
са най-вече: добрата количествена осигуреност с 
персонал и основните му качествено-структурни ха­
рактеристики (образователно ниво, квалификация, 
съотношение между ръководни и изпълнителски 
кадри), оптималната вътрешна организация на 
дейностите във връзка с изпълнението на функци­
ите, както и доброто взаимодействие с повечето 
партниращи институции. Слабите страни и про­
блемите са свързани преди всичко със: ниското 
заплащане; недостига на специалисти с нужния 
профил на местния пазар на труда (в по-малките 
инспекции); незадоволителното материално-тех­
ническо осигуряване; недобрата координация 
на информационните потоци между отделните 
институции, което води до неефективен разход 
на човешки, материални и финансови ресурси. 
6.2.10. Министерство на земеделието и храните
Функции 
Основните функции на министъра на земе­
делието и храните по отношение на материята, 
предмет на настоящата стратегия, са определени 
в няколко закона.
Съгласно Закона за водите (ЗВ) министърът на 
земеделието и храните осъществява държавната 
политика, свързана с дейностите по експлоатация, 
изграждане, реконструкция и модернизация на 
хидромелиоративни системи и съоръжения и за 
предпазване от вредното въздействие на водите 
извън границите на населените места. Министърът 
на земеделието и храните издава Правилник за 
правилна и безопасна експлоатация и поддържане 
на съоръженията от хидромелиоративната инфра­
структура, в който са описани специфичните изис­
квания към експлоатацията на малките язовири. 
Съвместно с другите компетентни министри 
министърът на земеделието и храните участва 
в издаване на наредби за поддържане на коли­
чеството и необходимото качество на водите, 
по-специално – наредба за опазване на водите от 
замърсяване с нитрати от земеделски източници, 
наредба за качеството на водите за обитаване от 
риби и черупкови организми, наредба за качеството 
на водите за напояване на земеделските култури, 
наредба за условията и реда за осъществяване на 
техническата експлоатация на язовирните стени 
и съоръженията към тях.
Със Закона за сдруженията за напояване на 
министъра се възлагат допълнителни функции във 
връзка с управлението на хидромелиоративните 
системи и съоръжения. Съгласно този закон минис­
търът на земеделието и храните упражнява правен, 
финансов и технически надзор върху дейността 
на сдруженията за напояване, одобрява ежегодно 
до 30 септември със заповед цени на услугата 
„водоподаване“ за следващата година; одобрява 
общи условия на договорите за доставка на вода 
за напояване на сдруженията и на ползватели на 
вода, които не са членове на сдружението.
В Закона за рибарството и аквакултурите са оп­
ределени функциите на министъра на земеделието 
и храните във връзка с управлението, наблюдени­
ето и контрола върху рибарството, аквакултурите 
и търговията с риба и други водни организми и 
всички дейности в рибностопански води.
За подпомагане на министъра при изпълнение 
на възложените му функции към Министерството 
на земеделието и храните (МЗХ) са създадени 
съответни структури:
· В организационната структура на МЗХ през 
2010 г. е създадена дирекция „Хидромелиорации“, 
след закриване (с ПМС № 95 от 18.05.2010 г.) на 
Изпълнителната агенция по хидромелиорация, 
която беше на подчинение на МЗХ. С промени в 
Устройствения правилник на Министерството на зе­
меделието и храните (изм., ДВ, бр. 52 от 9.07.2010 г.) 
са определени функциите на дирекцията.
· На регионално равнище всяка от 28-те об­
ластни дирекции „Земеделие“ на подчинение на 
Главна дирекция „Земеделие, гори и поземлени 
отношения“ в МЗХ има функции във връзка с 
рехабилитация на напоителните системи и съоръ­
жения и с дейности по напояване и отводняване.
· Голяма част от функциите съгласно ЗВ се 
извършват от трите държавни търговски дружества, 
чийто принципал е МЗХ – „Напоителни систе­
ми“ – ЕАД, „Хидромелиорации Севлиево“ – ЕАД, 
гр. Севлиево, и „Земинвест“ – ЕАД, гр. София. 
В капитала на трите еднолични акционерни дру­
жества в момента на тяхното регистриране са 
включени всички хидромелиоративни обекти в 
страната, изградени с държавни средства, в това 
число съоръжения и системи за доставка на вода, 
както и съоръжения и системи за предпазване 
от вредното въздействие на водите – корекции 
на реки, предпазни диги, отводнителни системи. 
· Дирекция „Управление на собствеността и 
държавно участие“ в МЗХ подпомага министъра 
при осъществяването на правомощията му съгласно 
Правилника за реда за упражняване правата на 
държавата в търговските дружества с държавно 
участие в капитала – в конкретния случай върху 
„Напоителни системи“ – ЕАД, „Земинвест“ – ЕАД, 
и „Хидромелиорации Севлиево“ – ЕАД. 
· Към министъра на земеделието и храните е 
създадена Изпълнителна агенция по рибарство и 
аквакултури (ИАРА), която изпълнява функциите 
по Закона за рибарството и аквакултурите.